“পাকিস্তান- বাংলাদেশ থেকে পাচ্ছি হুমকির ফোন” — বিস্ফোরক দাবি শুভেন্দু অধিকারীর, কটাক্ষ তৃণমূলের

ওয়েব ডেস্ক: রাজ্যের বিরোধী দলনেতা ও নন্দীগ্রামের (Nandigram) বিজেপি (BJP) বিধায়ক শুভেন্দু অধিকারীর (Suvendu Adhikari) বিস্ফোরক দাবি, তিনি নিয়মিতভাবে পাকিস্তান (Pakistan) ও বাংলাদেশ (Bangladesh) থেকে হুমকি ফোন পাচ্ছেন। সম্প্রতি দিল্লিতে বিস্ফোরণের ঘটনায় দেশজুড়ে যখন নিরাপত্তা ব্যবস্থা জোরদার করা হয়েছে, সেই সময়েই শুভেন্দুর এই মন্তব্য ঘিরে রাজনৈতিক মহলে চাঞ্চল্য ছড়িয়েছে।

শুভেন্দু বলেন, “জিহাদিরা বাংলাকে নিরাপদ আশ্রয়স্থল হিসেবে দেখে। আমরা যারা সত্যি কথা বলি, তারাই হুমকি ফোন পাচ্ছি। দুই দিন আগেই পাকিস্তান থেকে আমাকে হুমকি দেওয়া হয়েছে। শুধু পাকিস্তান নয়, প্রায় প্রতিদিন বাংলাদেশ থেকেও হুমকি ফোন পাচ্ছি। সবাই জানে আমার হোয়াটসঅ্যাপ নম্বর।” তিনি আরও জানান, বিষয়টি ইতিমধ্যেই সংশ্লিষ্ট কর্তৃপক্ষকে জানিয়েছেন এবং তদন্তও শুরু হয়েছে।

আরও পড়ুন: ৩ মাস ধরে ময়নার ১২ হাজার উপভোক্তার ‘লক্ষ্মীর ভান্ডার’ বন্ধ! শাসক-বিরোধী তরজা চরমে

উল্লেখ্য, দিল্লি বিস্ফোরণের ঘটনার পর বুধবার NIA মুর্শিদাবাদে অভিযানে নামে। নির্দিষ্ট গোয়েন্দা তথ্যের ভিত্তিতে এক পরিযায়ী শ্রমিকের বাড়িতে তল্লাশি চালানো হয়। এই ঘটনার প্রেক্ষিতেই শুভেন্দুর এই মন্তব্য নতুন করে আলোচনার কেন্দ্রবিন্দুতে এসেছে।

অন্যদিকে, তৃণমূল কংগ্রেস শুভেন্দুর দাবিকে সম্পূর্ণ ভিত্তিহীন ও রাজনৈতিক উদ্দেশ্যপ্রণোদিত বলে উড়িয়ে দিয়েছে। দলের মুখপাত্র অরূপ চক্রবর্তী কটাক্ষ করে বলেন,

“শুভেন্দু অধিকারী এখন দলের মধ্যেই গুরুত্ব হারিয়েছেন। বিজেপির লোকসভা আসন ১৮ থেকে ১২-তে নেমে গেছে, তাঁর পছন্দের কেউ রাজ্য সভাপতি হতে পারেননি। তাই খবরের শিরোনামে থাকতে ও প্রাসঙ্গিকতা বজায় রাখতে এসব মন্তব্য করছেন।”

তিনি আরও প্রশ্ন তোলেন, “বাংলাদেশ বা পাকিস্তান কেন শুভেন্দু অধিকারীকে হুমকি দেবে? এটা তাঁর সস্তা প্রচারের কৌশল ছাড়া কিছুই নয়।” রাজ্য রাজনীতিতে শুভেন্দুর দাবি ও তৃণমূলের পাল্টা প্রতিক্রিয়া ঘিরে নতুন করে তর্ক-বিতর্ক শুরু হয়েছে। এদিকে, নিরাপত্তা সংস্থাগুলি বিষয়টি খতিয়ে দেখছে, বলে সূত্রের খবর।